               COMISIA EUROPEANĂ
            Bruxelles, 28.2.2019
            COM(2019) 107 final
            2019/0057(NLE)
            Propunere de
            DECIZIE A CONSILIULUI
            privind semnarea, în numele Uniunii, a Acordului dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Articolul 54 alineatul (3) din Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european
                  1
                prevede că Agenția Europeană pentru Poliția de Frontieră și Garda de Coastă poate coordona cooperarea operativă dintre statele membre și țările terțe în ceea ce privește gestionarea frontierelor externe. În acest sens, agenția poate desfășura acțiuni la frontierele externe la care participă unul sau mai multe state membre și o țară terță care se învecinează cu cel puțin unul dintre aceste state membre, cu condiția obținerii acordului țării terțe în cauză, inclusiv pe teritoriul acestei țări terțe.

               În temeiul articolului 54 alineatul (4) din Regulamentul (UE) 2016/1624, în cazurile în care se prevede ca echipele europene de poliție de frontieră și gardă de coastă să fie trimise într-o țară terță în vederea desfășurării unor acțiuni în cadrul cărora membrii echipelor au competențe executive sau în cazul în care alte acțiuni în țările terțe impun acest lucru, Uniunea încheie un acord privind statutul cu țara terță în cauză. Acordul privind statutul acoperă toate aspectele necesare pentru desfășurarea acțiunilor. În special, acesta stabilește domeniul de aplicare al operațiunii, răspunderea civilă și penală, precum și sarcinile și competențele membrilor echipelor. Acordul privind statutul asigură respectarea deplină a drepturilor fundamentale în timpul acestor operațiuni.

               Pe baza directivelor de negociere adoptate de Consiliu, Comisia Europeană a negociat cu Bosnia și Herțegovina Acordul privind acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina („acordul privind statutul”), în scopul instituirii cadrului juridic care să permită acțiuni imediate prin elaborarea unor planuri operative în situațiile care vor necesita o reacție rapidă. Deși fluxurile de migrație din regiune sunt mult mai reduse decât cele din 2015 și 2016, rețelele de criminalitate organizată își adaptează rapid la orice nouă circumstanță rutele și metodele utilizate pentru traficul de migranți în situație neregulamentară. De la începutul anului 2018, Bosnia și Herțegovina se confruntă cu o creștere a fluxului de migrație. Odată ce acordul privind statutul va fi în vigoare, autoritățile competente din Bosnia și Herțegovina și din statele membre ale UE, coordonate de Agenția Europeană pentru Poliția de Frontieră și Garda de Coastă, vor fi mult mai în măsură să răspundă rapid la aceste evoluții.

               Propunerea de decizie a Consiliului atașată constituie instrumentul juridic pentru semnarea Acordului privind statutul dintre Uniunea Europeană și Bosnia și Herțegovina.

               La 16 octombrie 2017, Comisia a primit autorizația Consiliului de a deschide negocieri cu Bosnia și Herțegovina în vederea încheierii unui Acord privind statutul referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina.

               Negocierile referitoare la acordul privind statutul au început la 9 iulie 2018, o a doua rundă de negocieri având loc la 10 octombrie 2018. Acordul privind statutul a fost parafat de șefii echipelor de negociere.

               Comisia consideră că obiectivele stabilite de Consiliu în cadrul directivelor sale de negociere au fost îndeplinite și că acordul privind statutul este acceptabil pentru Uniune.

               Statele membre au fost informate și consultate în cadrul grupului de lucru relevant al Consiliului.

               •Coerența cu dispozițiile existente în domeniul de politică vizat

               Paisprezece state membre au în prezent acorduri bilaterale în vigoare cu Bosnia și Herțegovina: acestea includ o serie de măsuri comune precum verificări la frontieră, supraveghere, patrulare, returnare etc. Este deja în vigoare un acord de lucru între Ministerul Securității din Bosnia și Herțegovina și Agenția Europeană pentru Poliția de Frontieră și Garda de Coastă; acesta prevede în special participarea cu regularitate la operațiuni comune coordonate de Agenția Europeană pentru Poliția de Frontieră și Garda de Coastă a reprezentanților poliției de frontieră din cadrul Ministerului Securității, în calitate de observatori pe teritoriul statelor membre, cu acordul statului membru gazdă.

               •Coerența cu alte politici ale Uniunii

               Agenda europeană privind migrația
                  2
                se bazează pe patru piloni. Unul dintre aceștia este gestionarea frontierelor: acest lucru implică o mai bună gestionare a frontierelor externe ale UE, în special prin intermediul solidarității față de statele membre care sunt situate la frontierele externe, și îmbunătățirea eficienței punctelor de trecere a frontierei. Un control consolidat al frontierelor Bosniei și Herțegovinei va avea, de asemenea, un efect pozitiv atât asupra frontierelor externe ale UE, în special asupra celor ale Croației, cât și asupra frontierelor Bosniei și Herțegovinei. Consolidarea în continuare a securității la frontierele externe este, de asemenea, în concordanță cu Agenda europeană privind securitatea
                  3
               .

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Temeiul juridic al prezentei propuneri de decizie a Consiliului este articolul 77 alineatul (2) literele (b) și (d) și articolul 79 alineatul (2) litera (c) din TFUE, coroborate cu articolul 218 alineatul (5) din TFUE.

               Competența UE de a încheia un acord privind statutul este prevăzută în mod explicit la articolul 54 alineatul (4) din Regulamentul (UE) 2016/1624, potrivit căruia, în cazurile în care se prevede ca echipele europene de poliție de frontieră și gardă de coastă să fie trimise într-o țară terță pentru a participa la acțiuni în cadrul cărora membrii echipelor vor avea competențe executive sau în cazul în care alte acțiuni în țările terțe impun acest lucru, Uniunea încheie un acord privind statutul cu țara terță în cauză.

               În temeiul articolului 3 alineatul (2) din TFUE, Uniunea dispune, printre altele, de competența exclusivă în ceea ce privește încheierea unui acord internațional, în cazul în care această încheiere este prevăzută de un act legislativ al Uniunii. Articolul 54 alineatul (4) din Regulamentul (UE) 2016/1624 prevede încheierea de către Uniunea Europeană a unui acord privind statutul cu țara terță în cauză. În consecință, acordul cu Bosnia și Herțegovina atașat intră în sfera competenței exclusive a Uniunii Europene.

               •Subsidiaritatea (în cazul competențelor neexclusive)

                  Nu se aplică.

               •Proporționalitatea

               Dat fiind faptul că rețelele de criminalitate organizată își adaptează rapid rutele și metodele utilizate pentru traficul de migranți în situație neregulamentară, este necesară implicarea UE pentru a îmbunătăți controalele efectuate la frontierele Bosniei și Herțegovinei. Este necesar ca acordul privind statutul să fie în vigoare pentru ca autoritățile responsabile din Bosnia și Herțegovina și din statele membre ale UE, coordonate de Agenția Europeană pentru Poliția de Frontieră și Garda de Coastă, să fie în măsură să răspundă rapid la astfel de evoluții posibile. Acordul va permite trimiterea de către Agenția Europeană pentru Poliția de Frontieră și Garda de Coastă a unor echipe europene de poliție de frontieră și gardă de coastă în Bosnia și Herțegovina, în cazul unui aflux brusc de migranți în situație neregulamentară.

               •Alegerea instrumentului

                  Prezenta propunere este conformă cu articolul 218 alineatul (5) din TFUE, care prevede adoptarea de către Consiliu a deciziilor privind acordurile internaționale. Nu există un alt instrument juridic care ar putea fi folosit pentru îndeplinirea obiectivului exprimat în prezenta propunere.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluările ex post/verificarea adecvării legislației existente

                  Nu se aplică.

               •Consultările cu părțile interesate

                  Nu se aplică.

               •Obținerea și utilizarea cunoștințelor de specialitate

                  Nu se aplică.

               •Evaluarea impactului

                  Nu a fost solicitată efectuarea unei evaluări a impactului pentru negocierea acordului privind statutul.

               •Adecvarea reglementărilor și simplificarea

               Întrucât acesta va fi un nou acord, nu s-a putut efectua o evaluare sau o verificare a adecvării instrumentelor existente.

               •Drepturile fundamentale

                  Acordul privind statutul conține dispoziții care asigură protecția drepturilor fundamentale ale persoanelor afectate de acțiunile membrilor echipei implicate într-o acțiune coordonată de Agenția Europeană pentru Poliția de Frontieră și Garda de Coastă.

                  Dispozițiile referitoare la drepturile fundamentale sunt explicate mai detaliat la punctul 5, „Alte elemente”.

               4.IMPLICAȚIILE BUGETARE

               Acordul privind statutul, în sine, nu are implicații financiare. Trimiterea efectivă a echipelor Agenției Europene pentru Poliția de Frontieră și Garda de Coastă pe baza unui plan operativ și a unui acord de grant relevant va genera, într-adevăr, costuri, acestea fiind suportate din bugetul Agenției Europene pentru Poliția de Frontieră și Garda de Coastă.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

               Comisia va asigura monitorizarea adecvată a punerii în aplicare a acordului privind statutul.

               Bosnia și Herțegovina și Agenția Europeană pentru Poliția de Frontieră și Garda de Coastă evaluează împreună fiecare operațiune comună sau intervenție rapidă la frontieră.

               În special, Agenția Europeană pentru Poliția de Frontieră și Garda de Coastă, Bosnia și Herțegovina și statele membre care participă la o acțiune specifică întocmesc, la sfârșitul fiecărei acțiuni, un raport cu privire la aplicarea dispozițiilor acordului, inclusiv referitor la prelucrarea datelor cu caracter personal.

               •Documentele explicative (în cazul directivelor)

                  Nu se aplică.

               •Explicarea detaliată a dispozițiilor specifice ale propunerii

               Domeniul de aplicare al acordului

               În temeiul prezentului acord, Agenția Europeană pentru Poliția de Frontieră și Garda de Coastă este în măsură să trimită în Bosnia și Herțegovina echipe europene de poliție de frontieră și gardă de coastă cu competențe executive, care să efectueze operațiuni comune și intervenții rapide la frontieră. Deși prezentul acord nu extinde domeniul de aplicare al Acordului dintre Comunitatea Europeană și Bosnia și Herțegovina privind readmisia persoanelor aflate în situație de ședere ilegală („Acordul de readmisie dintre CE și Bosnia și Herțegovina”)
                  4
               , echipele Agenției Europene pentru Poliția de Frontieră și Garda de Coastă sunt, de asemenea, autorizate să asiste Bosnia și Herțegovina, în cursul unei operațiuni de returnare specifice, în vederea identificării persoanelor care trebuie readmise în Bosnia și Herțegovina, în conformitate cu Acordul de readmisie dintre CE și Bosnia și Herțegovina.

               Echipele europene de poliție de frontieră și gardă de coastă pot fi trimise pe teritoriul Bosniei și Herțegovinei numai în regiunile limitrofe frontierelor externe ale UE, iar membrii echipei au competențe executive în zonele Bosniei și Herțegovinei care sunt stabilite în planul operativ.

               Planul operativ

               Înainte de fiecare operațiune comună sau intervenție rapidă la frontieră, trebuie convenit un plan operativ între agenție și Bosnia și Herțegovina. Acest plan trebuie, de asemenea, aprobat de statul membru sau statele membre care se învecinează cu zona operativă.

               Planul stabilește în detaliu aspectele organizatorice și procedurale ale operațiunii comune sau ale intervenției rapide la frontieră, inclusiv o descriere și o evaluare a situației, scopul operațiunii și obiectivele operative, tipul de echipamente tehnice care urmează să fie trimise, planul de punere în aplicare, cooperarea cu alte țări terțe, cu alte agenții și organisme ale Uniunii sau cu organizații internaționale, dispozițiile referitoare la respectarea drepturilor fundamentale, inclusiv protecția datelor cu caracter personal, coordonarea, comanda, controlul, structura de comunicare și de raportare, modalitățile de organizare și logistica, evaluarea și aspectele financiare ale operațiunii comune sau ale intervenției rapide la frontieră.

               Sarcinile și competențele membrilor echipei

               Ca regulă generală, echipele au autoritatea de a îndeplini sarcinile și de a exercita competențele executive necesare pentru controlul la frontiere și operațiunile de returnare. Membrii echipei respectă legislația națională a Bosniei și Herțegovinei.

               Echipele acționează pe teritoriul Bosniei și Herțegovinei numai pe baza instrucțiunilor polițiștilor de frontieră sau ale altor agenți de poliție ai Bosniei și Herțegovinei și numai în prezența acestora.

               Membrii echipei poartă, dacă este cazul, propria uniformă, împreună cu un element vizibil de identificare personală și o banderolă albastră cu însemnele Uniunii Europene și ale agenției. De asemenea, membrii echipei trebuie să aibă asupra lor un document de acreditare pentru a putea fi identificați în mod clar de către autoritățile din Bosnia și Herțegovina.

               Membrii echipei pot avea asupra lor arme de serviciu, muniție și echipamente, astfel cum sunt autorizați în conformitate cu legislația națională a statului lor și cu legislația Bosniei și Herțegovinei. Agenția trebuie să fie informată în prealabil de către poliția de frontieră din Bosnia și Herțegovina cu privire la portul autorizat de arme de serviciu, muniție și echipamente și cu privire la condițiile de utilizare a acestora. Agenția prezintă în prealabil poliției de frontieră din Bosnia și Herțegovina lista armelor de serviciu ale membrilor echipei (tipul și numărul de serie al armelor; tipul și cantitatea munițiilor).

               Membrii echipei pot să folosească forța, inclusiv armele de serviciu, muniția și echipamentele, cu acordul statului lor și al poliției de frontieră din Bosnia și Herțegovina, în prezența polițiștilor de frontieră sau a altor categorii relevante de personal din Bosnia și Herțegovina și în conformitate cu legislația națională a Bosniei și Herțegovinei. De asemenea, poliția de frontieră din Bosnia și Herțegovina poate autoriza membrii echipei să folosească forța în absența sa.

               Bosnia și Herțegovina poate, la cerere, să comunice membrilor echipei informații relevante din bazele de date naționale, dacă acest lucru este necesar pentru îndeplinirea obiectivelor operative.

               Privilegiile și imunitățile membrilor echipei

               Membrii echipei beneficiază de imunitate față de jurisdicția penală a Bosniei și Herțegovinei pentru toate actele săvârșite în exercitarea funcțiilor oficiale („în timpul serviciului”), însă nu beneficiază de o astfel de imunitate pentru actele săvârșite „în afara serviciului”.

               În planul operativ sunt stabilite cu precizie acțiunile care beneficiază de imunitate față de jurisdicția penală a Bosniei și Herțegovinei.

               În cazul prezumției comiterii unei infracțiuni de către un membru al echipei, directorul executiv al agenției, înainte de inițierea procedurii în fața instanței, atestă în cel mai scurt timp dacă actul respectiv a fost sau nu săvârșit în exercitarea funcțiilor oficiale ale membrului echipei. Directorul executiv al agenției ia o decizie după analizarea cu atenție a tuturor declarațiilor autorității competente a statului membru care l-a trimis pe polițistul de frontieră sau pe membrul altor categorii relevante de personal în cauză și ale autorităților competente din Bosnia și Herțegovina.

               Privilegiile acordate membrilor echipei și imunitatea față de jurisdicția penală a Bosniei și Herțegovinei nu le conferă acestora imunitate față de jurisdicția statului membru de origine.

               Un regim similar se aplică în cazul răspunderii civile și administrative a membrilor echipei.

               Imunitatea membrilor echipei față de jurisdicția Bosniei și Herțegovinei poate fi ridicată de statul membru care a trimis polițistul de frontieră sau membrul altor categorii relevante de personal în cauză. Ridicarea imunității trebuie să fie întotdeauna expresă.

               Acordul prevede un mecanism de compensare a daunelor. Mecanismul de compensare se bazează pe articolul 42 din Regulamentul (UE) 2016/1624 privind Poliția de frontieră și garda de coastă la nivel european. În cazul în care daunele sunt cauzate de un membru al echipei „în timpul serviciului”, răspunderea revine Bosniei și Herțegovinei. În cazul în care daunele sunt cauzate „în timpul serviciului” de către un membru al unei echipe a unui stat membru participant din cauza neglijenței grave sau a unei abateri săvârșite cu intenție sau în cazul în care actul respectiv a fost săvârșit „în afara serviciului”, Bosnia și Herțegovina poate solicita, prin intermediul directorului executiv al agenției, plata unei despăgubiri de către respectivul stat membru participant. În cazul în care daunele sunt cauzate de un membru al personalului agenției, Bosnia și Herțegovina poate solicita plata unor despăgubiri de către agenție.

               Nu poate fi luată nicio măsură de executare în privința membrilor echipei, cu excepția cazului în care împotriva lor este inițiată o procedură penală sau civilă ce nu are legătură cu funcțiile oficiale ale acestora.

               Bunurile aflate în proprietatea membrilor echipei care sunt necesare pentru îndeplinirea funcțiilor lor oficiale nu pot face obiectul sechestrului. În cadrul procedurilor civile, membrii echipei nu fac obiectul niciunei restrângeri a libertății personale sau al altor măsuri de constrângere.

               Membrii echipei sunt scutiți de dispozițiile privind asigurările sociale care pot fi în vigoare în Bosnia și Herțegovina cu privire la serviciile prestate pentru agenție. De asemenea, aceștia sunt scutiți de orice formă de impozitare în Bosnia și Herțegovina în ceea ce privește remunerația și alte drepturi bănești care le sunt plătite de către agenție sau de către statele lor membre, precum și în ceea ce privește veniturile încasate în afara Bosniei și Herțegovinei.

               Autoritățile din Bosnia și Herțegovina permit intrarea și ieșirea articolelor destinate uzului personal al membrilor echipei și acordă scutirea de toate taxele vamale, impozitele și orice alte taxe și impozite (altele decât cheltuielile de depozitare, de transport și pentru servicii similare) cu privire la articolele respective.

               Bagajele personale ale membrilor echipei pot fi inspectate numai în cazurile în care există suspiciuni justificate că acestea conțin articole care nu sunt destinate uzului personal al membrilor echipei sau al căror import sau export este interzis prin lege sau care sunt supuse reglementărilor în materie de carantină din Bosnia și Herțegovina. Inspectarea bagajelor personale se efectuează numai în prezența membrului (membrilor) echipei în cauză sau a unui reprezentant autorizat al agenției.

               Documentele, corespondența și bunurile membrilor echipei sunt inviolabile, cu excepția cazului măsurilor de executare.

               Autoritățile competente din Bosnia pot obliga membrii echipei care sunt martori să prezinte probe, cu respectarea deplină a dispozițiilor privind imunitatea față de jurisdicția penală, civilă și administrativă.

               Documentul de acreditare

               În cooperare cu Bosnia și Herțegovina, agenția emite un document de acreditare membrilor echipei în scopul legitimării acestora în fața autorităților din Bosnia și Herțegovina, care să ateste dreptul posesorului de a îndeplini sarcinile și de a exercita competențele conferite în temeiul prezentului acord și prevăzute în planul operativ. Documentul de acreditare, însoțit de un document de călătorie valabil, oferă membrului echipei drept de intrare în Bosnia și Herțegovina, fără a mai fi necesară o viză sau o autorizație prealabilă; acesta va fi returnat agenției la încheierea acțiunii.

               Drepturile fundamentale

               Membrii echipei au obligația ca, în executarea sarcinilor și în exercitarea competențelor lor, să respecte pe deplin drepturile și libertățile fundamentale, inclusiv în ceea ce privește accesul la procedurile de azil, demnitatea umană, interzicerea torturii și a tratamentelor inumane sau degradante, dreptul la libertate, principiul nereturnării și interzicerea expulzărilor colective, drepturile copilului și dreptul la respectarea vieții private și de familie. Aceștia nu fac nicio discriminare arbitrară bazată pe vreun criteriu, inclusiv pe criterii de sex, rasă sau origine etnică, religie sau convingeri, handicap, vârstă sau orientare sexuală. Orice măsură care aduce atingere acestor drepturi și libertăți fundamentale este proporțională cu obiectivele urmărite și respectă esența acestor drepturi și libertăți fundamentale.

               Fiecare parte trebuie să dispună de un mecanism de tratare a plângerilor care să abordeze acuzațiile privind încălcarea drepturilor fundamentale de către personalul său. Agenția a instituit mecanismul de tratare a plângerilor menționat la articolul 72 din Regulamentul (UE) 2016/1624 privind Poliția de frontieră și garda de coastă la nivel european și, prin urmare, respectă această obligație. Avocații Poporului din Bosnia și Herțegovina („Instituția avocatului poporului pentru drepturile omului din Bosnia și Herțegovina”) ar putea să se ocupe de astfel de acuzații, cu excepția cazului în care Bosnia și Herțegovina decide să instituie un mecanism care să aibă sarcina specifică de a trata plângerile depuse în temeiul prezentului acord.

               Prelucrarea datelor cu caracter personal

               Membrii echipei prelucrează datele cu caracter personal atunci când este necesar și în mod proporțional, în conformitate cu normele aplicabile agenției și statelor membre ale UE. Prelucrarea datelor cu caracter personal de către autoritățile din Bosnia și Herțegovina face obiectul legislației sale naționale.

               La sfârșitul fiecărei acțiuni, agenția, statele membre participante și autoritățile din Bosnia și Herțegovina întocmesc un raport comun privind prelucrarea datelor cu caracter personal de către membrii echipei. Acest raport se transmite ofițerului pentru drepturile fundamentale și responsabilului cu protecția datelor din cadrul agenției, precum și autorităților competente din Bosnia și Herțegovina. Ofițerul pentru drepturile fundamentale și responsabilul cu protecția datelor din cadrul agenției raportează directorului executiv al agenției.

               Suspendarea și încetarea acțiunii

               Atât agenția, cât și poliția de frontieră din Bosnia și Herțegovina pot suspenda sau înceta acțiunea în cazul în care consideră că dispozițiile acordului sau ale planului operativ nu sunt respectate de către cealaltă parte.

               Litigii și interpretare

               Toate chestiunile care survin în legătură cu aplicarea prezentului acord sunt examinate în comun de reprezentanții poliției de frontieră din Bosnia și Herțegovina și ai agenției, care consultă statul membru sau statele membre care se învecinează cu Bosnia și Herțegovina.

               În lipsa unei soluționări prealabile, litigiile privind interpretarea sau aplicarea acordului se soluționează exclusiv prin negociere între Bosnia și Herțegovina și Comisia Europeană, care consultă orice stat membru învecinat cu Bosnia și Herțegovina.

               Declarații comune

               Ambele părți iau act de faptul că Agenția Europeană pentru Poliția de Frontieră și Garda de Coastă va sprijini Bosnia și Herțegovina să controleze în mod eficient frontiera sa cu orice țară care nu este membră a Uniunii Europene, prin alte mijloace decât trimiterea de echipe europene de poliție de frontieră și gardă de coastă cu competențe executive.

               Într-o declarație comună la acord se face referire la asocierea strânsă a Norvegiei, Islandei, Elveției și Liechtensteinului la punerea în aplicare, asigurarea respectării și dezvoltarea acquis-ului Schengen.

               2019/0057 (NLE)

               Propunere de

               DECIZIE A CONSILIULUI

               privind semnarea, în numele Uniunii, a Acordului dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 77 alineatul (2) literele (b) și (d) și articolul 79 alineatul (2) litera (c), coroborate cu articolul 218 alineatul (5),

               având în vedere propunerea Comisiei Europene,

               întrucât:

               (1)În temeiul articolului 54 alineatul (4) din Regulamentul (UE) 2016/1624 al Parlamentului European și al Consiliului
                  5
               , în cazurile în care se prevede ca echipele europene de poliție de frontieră și gardă de coastă să fie trimise într-o țară terță în vederea desfășurării unor acțiuni în cadrul cărora membrii echipelor au competențe executive sau în cazul în care alte acțiuni în țările terțe impun acest lucru, Uniunea trebuie să încheie un acord privind statutul cu țara terță în cauză. Acordul ar trebui să acopere toate aspectele necesare pentru desfășurarea acțiunilor.

               (2)La 16 octombrie 2017, Consiliul a autorizat Comisia să deschidă negocieri cu Bosnia și Herțegovina în vederea încheierii unui acord referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina („acordul”).

               (3)Negocierile s-au încheiat cu succes prin parafarea acordului.

               (4)Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului
                  6
               ; prin urmare, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (5)Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului
                  7
               ; prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (6)În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (7)Prin urmare, acordul ar trebui semnat în numele Uniunii, sub rezerva încheierii sale la o dată ulterioară, și declarațiile atașate ar trebui aprobate,

               ADOPTĂ PREZENTA DECIZIE:

               Articolul 1

               Se aprobă, în numele Uniunii, semnarea Acordului dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina („acordul”), sub rezerva încheierii sale.

               Articolul 2

               Declarațiile atașate la prezenta decizie se aprobă în numele Uniunii.

               Articolul 3

               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii sale, persoanei (persoanelor) indicate de către negociatorul acordului.

               Articolul 4

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 251, 16.9.2016, p. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        JO L 334, 19.12.2007, p. 66.

                     (5)

                        Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).

                     (6)

                        Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

                     (7)

                        Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

    ---documentbreak---

               COMISIA EUROPEANĂ
            Bruxelles, 28.2.2019
            COM(2019) 107 final
            ANEXĂ
            la
            Propunerea de decizie a Consiliului
            privind semnarea, în numele Uniunii, a Acordului privind statutul dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina

               ANEXĂ

               ACORD

               între Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina

               UNIUNEA EUROPEANĂ

               și BOSNIA ȘI HERȚEGOVINA,

               denumite în continuare „părțile”,

               ÎNTRUCÂT pot apărea situații în care Agenția Europeană pentru Poliția de Frontieră și Garda de Coastă (denumită în continuare „agenția”) coordonează cooperarea operativă dintre statele membre ale UE și Bosnia și Herțegovina, inclusiv pe teritoriul Bosniei și Herțegovinei,

               ÎNTRUCÂT ar trebui instituit un cadru juridic sub forma unui acord privind statutul pentru situațiile în care membrii echipei Agenției Europene pentru Poliția de Frontieră și Garda de Coastă vor avea competențe executive pe teritoriul Bosniei și Herțegovinei,

               AVÂND ÎN VEDERE faptul că toate acțiunile desfășurate de Agenția Europeană pentru Poliția de Frontieră și Garda de Coastă pe teritoriul Bosniei și Herțegovinei ar trebui să respecte pe deplin drepturile fundamentale,

               SUBLINIIND faptul că prezentul acord nu aduce atingere drepturilor, obligațiilor și responsabilităților Uniunii Europene și ale Bosniei și Herțegovinei care decurg din Acordul dintre Comunitatea Europeană și Bosnia și Herțegovina privind readmisia persoanelor aflate în situație de ședere ilegală,

               DECID SĂ ÎNCHEIE PREZENTUL ACORD:

               Articolul 1

               Domeniul de aplicare al acordului

               1.Prezentul acord se referă la aspectele care sunt necesare pentru desfășurarea de acțiuni de către Agenția Europeană pentru Poliția de Frontieră și Garda de Coastă care pot avea loc pe teritoriul Bosniei și Herțegovinei și în care membrii echipelor Agenției Europene pentru Poliția de Frontieră și Garda de Coastă dispun de competențe executive în conformitate cu legislația din Bosnia și Herțegovina.

               2.Prezentul acord se aplică numai pe teritoriul Bosniei și Herțegovinei.

               3.Statutul și delimitarea în temeiul dreptului internațional a teritoriilor respective ale statelor membre ale Uniunii Europene și ale Bosniei și Herțegovinei nu sunt afectate în niciun fel de prezentul acord sau de orice act îndeplinit în cadrul punerii în aplicare a acestuia de către părți sau în numele lor, inclusiv stabilirea unor planuri operative sau participarea la operațiuni transfrontaliere.

               Articolul 2

               Definiții

               În sensul prezentului acord, se aplică următoarele definiții:

               (1)„acțiune” înseamnă o operațiune comună, o intervenție rapidă la frontieră sau o operațiune de returnare;

               (2)„operațiune comună” înseamnă o acțiune care vizează abordarea aspectelor legate de imigrația neregulamentară sau de criminalitatea transfrontalieră sau care este menită să ofere asistență tehnică și operativă sporită la frontierele Bosniei și Herțegovinei învecinate cu un stat membru și care se desfășoară pe teritoriul Bosniei și Herțegovinei;

               (3)„intervenție rapidă la frontieră” înseamnă o acțiune al cărei scop este de a răspunde rapid la o situație caracterizată prin provocări specifice și disproporționate la frontierele Bosniei și Herțegovinei cu un stat membru învecinat și care se desfășoară pe teritoriul Bosniei și Herțegovinei pentru o perioadă limitată;

               (4)„operațiune de returnare” înseamnă o operațiune coordonată de agenție, pentru care unul sau mai multe state membre furnizează întăriri tehnice și operative și prin care persoanele returnate dintr-unul sau mai multe state membre sunt returnate fie forțat, fie în mod voluntar în Bosnia și Herțegovina în conformitate cu Acordul dintre Comunitatea Europeană și Bosnia și Herțegovina privind readmisia persoanelor aflate în situație de ședere ilegală;

               (5)„control la frontiere” înseamnă controlul asupra persoanelor efectuat la frontiere, ca răspuns exclusiv la intenția de a trece o frontieră sau la trecerea unei frontiere, indiferent de orice alte considerente, constând în verificări la punctele de trecere a frontierei și în supravegherea frontierelor între punctele de trecere a frontierei;

               (6)„membru al unei echipe” înseamnă fie un membru al personalului agenției, fie un membru al unei echipe formate din polițiști de frontieră din statele membre participante, inclusiv polițiști de frontieră detașați de statele membre la agenție pentru a fi trimiși pe teren în cadrul unei acțiuni; pot fi incluse și alte categorii relevante de personal ale căror funcții vor fi definite în planul operativ. Membrii personalului local nu sunt considerați membri ai echipei;

               (7)„stat membru” înseamnă un stat membru al Uniunii Europene;

               (8)„stat membru de origine” înseamnă statul membru în care un membru al echipei este polițist de frontieră sau membru al unei alte categorii relevante de personal;

               (9)„date cu caracter personal” înseamnă orice informații referitoare la o persoană fizică identificată sau identificabilă; o persoană identificabilă înseamnă o persoană fizică ce poate fi identificată, în mod direct sau indirect, în special prin referire la un element de identificare, cum ar fi un nume, un număr de identificare, date de localizare ori un identificator online, sau la unul sau mai multe elemente specifice identității fizice, fiziologice, genetice, mentale, economice, culturale sau sociale ale respectivei persoane fizice;

               (10)„stat membru participant” înseamnă un stat membru care participă la acțiune în Bosnia și Herțegovina prin punerea la dispoziție de echipamente tehnice, de polițiști de frontieră și de alte categorii relevante de personal care sunt trimiși ca parte a echipei;

               (11)„agenție” înseamnă Agenția Europeană pentru Poliția de Frontieră și Garda de Coastă instituită prin Regulamentul (UE) 2016/1624 privind Poliția de frontieră și garda de coastă la nivel european.

               Articolul 3

               Planul operativ

               Agenția elaborează un plan operativ, în strânsă consultare cu autoritățile competente din Bosnia și Herțegovina, pentru fiecare operațiune comună sau intervenție rapidă la frontieră. Agenția și poliția de frontieră din Bosnia și Herțegovina convin asupra planului cu acordul statului membru sau al statelor membre care se învecinează cu zona operativă. Planul stabilește în detaliu aspectele organizatorice și procedurale ale operațiunii comune sau ale intervenției rapide la frontieră, inclusiv o descriere și o evaluare a situației, scopul operațiunii și obiectivele operaționale, conceptul operațional, tipul de echipamente tehnice care urmează să fie trimise, planul de punere în aplicare, cooperarea cu alte țări terțe, cu alte agenții și organisme ale Uniunii Europene sau cu organizații internaționale, dispozițiile referitoare la respectarea drepturilor fundamentale, inclusiv protecția datelor cu caracter personal, coordonarea, comanda, controlul, structura de comunicare și de raportare, modalitățile de organizare și logistica, evaluarea și aspectele financiare ale operațiunii comune sau ale intervenției rapide la frontieră. Evaluarea operațiunii comune sau a intervenției rapide la frontieră este efectuată în comun de poliția de frontieră din Bosnia și Herțegovina și de agenție.

               Articolul 4

               Sarcinile și competențele membrilor echipei

               1.Membrii echipei au autoritatea de a îndeplini sarcinile și de a exercita competențele executive necesare pentru controlul la frontiere și operațiunile de returnare.

               2.Membrii echipei respectă legile și reglementările Bosniei și Herțegovinei.

               3.Membrii echipei pot îndeplini sarcini și exercita competențe pe teritoriul Bosniei și Herțegovinei numai pe baza instrucțiunilor poliției de frontieră sau ale altor categorii relevante de personal din Bosnia și Herțegovina și, ca regulă generală, numai în prezența acestora, cu excepția unor circumstanțe excepționale care trebuie stabilite în planul operativ. Dacă este cazul, poliția de frontieră din Bosnia și Herțegovina adresează instrucțiuni echipei, în conformitate cu planul operativ. Poliția de frontieră din Bosnia și Herțegovina poate autoriza membrii echipei să acționeze în numele său, în conformitate cu excepțiile prevăzute în planul operativ.

               Agenția, prin intermediul ofițerului său coordonator, poate comunica poliției de frontieră din Bosnia și Herțegovina punctul său de vedere cu privire la instrucțiunile date echipei. În acest caz, poliția de frontieră din Bosnia și Herțegovina ține seama de punctul de vedere exprimat și se conformează acestuia, în măsura posibilului.

               4.În cursul îndeplinirii sarcinilor și al exercitării competențelor lor, membrii echipei poartă propriile uniforme. De asemenea, membrii echipei poartă pe uniformă un element vizibil de identificare personală și o banderolă albastră cu însemnele Uniunii Europene și ale agenției. Pentru a se legitima în fața autorităților naționale din Bosnia și Herțegovina, membrii echipei au în permanență asupra lor documentul de acreditare menționat la articolul 6.

               5.În cursul îndeplinirii sarcinilor și al exercitării competențelor lor, membrii echipei pot purta arme de serviciu, muniție și echipamente, astfel cum sunt autorizați în conformitate cu legislația națională a statului membru de origine și cu cea a Bosniei și Herțegovinei. Înainte de trimiterea membrilor echipei, poliția de frontieră din Bosnia și Herțegovina informează agenția în privința armelor de serviciu, a muniției și a echipamentelor autorizate, precum și în privința condițiilor de utilizare a acestora. Agenția transmite în prealabil poliției de frontieră din Bosnia și Herțegovina lista armelor de serviciu ale membrilor echipei, și anume informații referitoare la tipul armelor și numărul de serie al acestora, precum și la tipul și cantitatea munițiilor.

               6.În cursul executării sarcinilor și al exercitării competențelor lor, membrii echipei sunt autorizați să folosească forța, inclusiv armele de serviciu, muniția și echipamentele, cu acordul statului membru de origine și al poliției de frontieră din Bosnia și Herțegovina, în prezența polițiștilor de frontieră sau a altor categorii relevante de personal din cadrul poliției de frontieră din Bosnia și Herțegovina, în conformitate cu legislația națională a Bosniei și Herțegovinei. Poliția de frontieră din Bosnia și Herțegovina poate autoriza membrii echipei să utilizeze forța în absența polițiștilor de frontieră sau a altor categorii relevante de personal din Bosnia și Herțegovina, în conformitate cu dispozițiile relevante de la articolul 4 alineatul (3).

               7.La cererea membrilor echipei, Bosnia și Herțegovina poate furniza date din bazele sale de date naționale, dacă acest lucru este necesar pentru îndeplinirea obiectivelor operative specificate în planul operativ. Utilizarea acestor date este în conformitate cu Legea privind protecția datelor cu caracter personal și Legea privind protecția informațiilor clasificate.

               Articolul 5

               Privilegiile și imunitățile membrilor echipei

               1.    Documentele, corespondența și activele membrilor echipei sunt inviolabile, sub rezerva măsurilor de executare autorizate în temeiul alineatului (7).

               2.    Membrii echipei beneficiază de imunitate față de jurisdicția penală a Bosniei și Herțegovinei pentru faptele săvârșite în exercitarea funcțiilor oficiale în decursul acțiunilor desfășurate în conformitate cu planul operativ.

               În cazul prezumției săvârșirii unei infracțiuni de către un membru al echipei, directorul executiv al agenției și autoritatea competentă din statul membru de origine sunt informați imediat. Înainte de inițierea procedurii în fața instanței, directorul executiv al agenției, după analizarea cu atenție a tuturor declarațiilor făcute de autoritatea competentă a statului membru de origine și de autoritățile competente ale Bosniei și Herțegovinei, acționează cu promptitudine și atestă dacă fapta respectivă a fost sau nu săvârșită în exercitarea funcțiilor oficiale ale membrului echipei în decursul acțiunilor desfășurate în conformitate cu planul operativ. Până la momentul atestării de către directorul executiv al agenției, agenția și statul membru de origine se abțin de la orice măsură susceptibilă să pună în pericol posibila urmărire penală ulterioară a membrului echipei de către autoritățile competente din Bosnia și Herțegovina.

               În cazul în care fapta a fost comisă în exercitarea funcțiilor oficiale, membrul echipei beneficiază de imunitate față de jurisdicția penală a Bosniei și Herțegovinei pentru actele săvârșite în timpul și în scopul exercitării funcțiilor oficiale în decursul acțiunilor desfășurate în conformitate cu planul operativ.

               3.Membrii echipei beneficiază de imunitate față de jurisdicția civilă și administrativă a Bosniei și Herțegovinei pentru toate actele săvârșite în exercitarea funcțiilor oficiale în decursul acțiunilor desfășurate în conformitate cu planul operativ. În cazul inițierii unei proceduri civile împotriva membrilor echipei în fața oricărei instanțe judecătorești, directorul executiv al agenției și autoritatea competentă din statul membru de origine primesc imediat o notificare în legătură cu acest lucru. Înainte de inițierea procedurii în fața instanței, directorul executiv al agenției, după analizarea cu atenție a tuturor declarațiilor făcute de autoritatea competentă a statului membru de origine și de autoritățile competente din Bosnia și Herțegovina, acționează cu promptitudine și atestă în fața instanței dacă fapta respectivă a fost sau nu săvârșită de membrii echipei în exercitarea funcțiilor lor oficiale în decursul acțiunilor desfășurate în conformitate cu planul operativ.

               În cazul în care fapta a fost săvârșită în exercitarea funcțiilor oficiale, membrul echipei beneficiază de imunitate față de jurisdicția civilă și administrativă a Bosniei și Herțegovinei pentru actele săvârșite în timpul și în scopul exercitării funcțiilor oficiale în decursul acțiunilor desfășurate în conformitate cu planul operativ.

               4.Imunitatea membrilor echipei față de jurisdicția penală, civilă și administrativă a Bosniei și Herțegovinei poate fi ridicată de statul membru de origine, după caz. Ridicarea imunității trebuie să fie întotdeauna expresă.

               5.Este posibil ca membrilor echipei care sunt martori să li se impună de către autoritățile competente din Bosnia și Herțegovina, cu respectarea deplină a dispozițiilor de la alineatele (2) și (3), obligația de a prezenta probe, în conformitate cu dispozițiile procedurale din Bosnia și Herțegovina.

               6.În cazul daunelor cauzate de un membru al echipei în exercitarea funcțiilor sale oficiale în decursul acțiunilor desfășurate în conformitate cu planul operativ, Bosnia și Herțegovina răspunde pentru daunele respective.

               În caz de daune cauzate de o neglijență gravă sau o abatere săvârșită cu intenție ori în cazul în care fapta respectivă nu a fost săvârșită în exercitarea funcțiilor oficiale de către un membru al echipei dintr-un stat membru participant, Bosnia și Herțegovina poate solicita, prin intermediul directorului executiv, plata unei despăgubiri de către respectivul stat membru participant.

               În caz de daune cauzate de o neglijență gravă sau o abatere săvârșită cu intenție ori în cazul în care fapta respectivă nu a fost săvârșită în exercitarea funcțiilor oficiale de către un membru al echipei care face parte din personalul agenției, Bosnia și Herțegovina poate solicita plata unei despăgubiri de către agenție.

               În cazul daunelor cauzate în Bosnia și Herțegovina ca urmare a unui caz de forță majoră, nici Bosnia și Herțegovina, nici statul membru participant și nici agenția nu sunt răspunzătoare.

               7.Nu poate fi luată nicio măsură de executare în privința membrilor echipei, cu excepția cazului în care împotriva lor este inițiată o procedură penală sau civilă ce nu are legătură cu funcțiile oficiale ale acestora.

               Bunurile aflate în proprietatea membrilor echipei, care au fost atestate de către directorul executiv al agenției ca fiind necesare pentru exercitarea funcțiilor lor oficiale, nu pot face obiectul sechestrului ca urmare a unei hotărâri, decizii sau ordonanțe judecătorești. În cadrul procedurilor civile, membrii echipei nu fac obiectul niciunei restrângeri a libertății personale sau al altor măsuri de constrângere.

               8.Imunitatea membrilor echipei față de jurisdicția Bosniei și Herțegovinei nu le conferă acestora imunitate față de jurisdicția statului membru de origine.

               9.În ceea ce privește prestarea de servicii pentru agenție, membrii echipei sunt scutiți de dispozițiile în materie de securitate socială care sunt în vigoare în Bosnia și Herțegovina.

               10.Membrii echipei sunt scutiți de orice formă de impozitare în Bosnia și Herțegovina în ceea ce privește remunerația și alte drepturi bănești care le sunt plătite de către agenție sau de către statele lor membre, precum și în ceea ce privește veniturile încasate în afara Bosniei și Herțegovinei.

               11.În conformitate cu actele cu putere de lege și actele administrative pe care le poate adopta, Bosnia și Herțegovina permite intrarea articolelor destinate uzului personal al membrilor echipei și acordă scutire de toate taxele vamale, impozitele și orice alte taxe sau impozite aplicabile importului de bunuri, altele decât cheltuielile de depozitare, de transport și pentru servicii similare, cu privire la articolele respective. Bosnia și Herțegovina permite, de asemenea, exportul acestui tip de articole.

               12.Bagajele personale ale membrilor echipei pot fi inspectate numai în cazurile în care există suspiciuni justificate că acestea conțin articole care nu sunt destinate uzului personal al membrilor echipei sau al căror import sau export este interzis prin lege sau care sunt supuse reglementărilor în materie de carantină din Bosnia și Herțegovina. Inspectarea bagajelor personale se efectuează numai în prezența membrului (membrilor) echipei în cauză sau a unui reprezentant autorizat al agenției.

               Articolul 6

               Documentul de acreditare

               1.În cooperare cu Bosnia și Herțegovina, agenția emite pentru fiecare membru al echipei un document în limba (limbile) oficială (oficiale) a(le) Bosniei și Herțegovinei și într-o limbă oficială a instituțiilor Uniunii Europene, în scopul legitimării membrilor echipei în fața autorităților naționale din Bosnia și Herțegovina și al atestării dreptului titularului acestui document de a îndeplini sarcinile și de a exercita competențele prevăzute la articolul 4 din prezentul acord și în planul operativ. Documentul include următoarele informații privind membrul echipei: numele și cetățenia; gradul sau denumirea postului; o fotografie recentă în format digital și sarcinile pe care este autorizat să le execute în timpul desfășurării operațiunilor, precum și data emiterii și data expirării permisului.

               2.Documentul de acreditare valabil, însoțit de un document de călătorie valabil, oferă membrului echipei dreptul de intrare și cel de ședere în Bosnia și Herțegovina, fără a mai fi necesară o viză sau o autorizație prealabilă.

               3.Documentul de acreditare se înapoiază agenției la încheierea acțiunii.

               Articolul 7

               Drepturile fundamentale

               1.Membrii echipei au obligația ca, în îndeplinirea sarcinilor și în exercitarea competențelor lor, să respecte pe deplin drepturile și libertățile fundamentale, inclusiv în ceea ce privește accesul la procedurile de azil, demnitatea umană, interzicerea torturii și a tratamentelor inumane sau degradante, dreptul la libertate, principiul nereturnării și interzicerea expulzărilor colective, drepturile copilului și dreptul la respectarea vieții private și de familie. În executarea sarcinilor și în exercitarea competențelor lor, membrii echipei nu fac nicio discriminare arbitrară bazată pe vreun criteriu, inclusiv pe criterii de sex, rasă sau origine etnică, religie sau convingeri, handicap, vârstă, orientare sexuală sau identitate de gen. Orice măsură luată în îndeplinirea sarcinilor și în exercitarea competențelor lor care aduce atingere drepturilor și libertăților fundamentale este proporțională cu obiectivele urmărite de respectiva măsură și respectă esența acestor drepturi și libertăți fundamentale.

               2.Fiecare parte instituie un mecanism de tratare a plângerilor aplicabil în cazul unor presupuse încălcări ale drepturilor fundamentale comise de personalul său în exercitarea funcțiilor sale oficiale în cursul unei operațiuni comune, al unei intervenții rapide la frontieră sau al operațiunilor de returnare efectuate în temeiul prezentului acord.

               Articolul 8

               Prelucrarea datelor cu caracter personal

               1.Prelucrarea datelor cu caracter personal are loc numai atunci când acest lucru este necesar și proporțional în vederea punerii în aplicare a prezentului acord de către Bosnia și Herțegovina, agenție sau statele membre participante.

               2.Prelucrarea datelor cu caracter personal de către Bosnia și Herțegovina face obiectul legislației sale naționale.

               3.Prelucrarea datelor cu caracter personal în scopuri administrative de către agenție și de către statul (statele) membru (membre) participant(e), inclusiv în cazul transferului de date cu caracter personal către Bosnia și Herțegovina, face obiectul Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date, al Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), al Directivei (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului, precum și al măsurilor adoptate de agenție pentru aplicarea Regulamentului (CE) nr. 45/2001, astfel cum se prevede la articolul 45 alineatul (2) din Regulamentul (UE) 2016/1624.

               4.În cazul în care prelucrarea implică transferul de date cu caracter personal, statele membre și agenția indică, în termeni generali sau specifici, la momentul transferării datelor cu caracter personal către Bosnia și Herțegovina, eventualele restricții privind accesul la acestea sau utilizarea acestora, inclusiv în ceea ce privește transferul, ștergerea sau distrugerea. Dacă necesitatea unor astfel de restricții apare după transferul datelor cu caracter personal, statele membre și agenția informează Bosnia și Herțegovina în mod corespunzător.

               5.Datele cu caracter personal colectate în scopuri administrative în cursul acțiunii pot fi prelucrate de agenție, de statele membre participante și de Bosnia și Herțegovina, în conformitate cu legislația aplicabilă în materie de protecție a datelor.

               6.La sfârșitul fiecărei acțiuni, agenția, statele membre participante și Bosnia și Herțegovina întocmesc un raport comun privind aplicarea alineatelor (1)-(5) din prezentul articol. Acest raport se transmite autorităților competente din Bosnia și Herțegovina, precum și ofițerului pentru drepturile fundamentale și responsabilului cu protecția datelor din cadrul agenției. Aceștia raportează directorului executiv al agenției.

               Articolul 9

               Suspendarea sau încetarea acțiunii

               1.Directorul executiv al agenției poate, după ce informează în scris poliția de frontieră din Bosnia și Herțegovina, să suspende sau să înceteze acțiunea în cazul în care Bosnia și Herțegovina nu respectă dispozițiile prezentului acord sau ale planului operativ. Acest lucru ar putea viza, de exemplu, situații precum cele în care instrucțiunile adresate echipei nu sunt conforme cu planul operativ.

               Directorul executiv notifică poliției de frontieră din Bosnia și Herțegovina motivele care au stat la baza acestei decizii.

               2.Poliția de frontieră din Bosnia și Herțegovina poate, după informarea în scris a agenției, să suspende sau să înceteze acțiunea în cazul în care dispozițiile prezentului acord sau ale planului operativ nu sunt respectate de către agenție sau de către oricare dintre statele membre participante. Poliția de frontieră din Bosnia și Herțegovina notifică agenției motivele care au stat la baza acestei decizii.

               3.În special, directorul executiv al agenției sau poliția de frontieră din Bosnia și Herțegovina poate suspenda sau înceta acțiunea în cazurile în care sunt încălcate drepturile fundamentale, principiul nereturnării sau normele privind protecția datelor.

               4.Încetarea acțiunii nu aduce atingere drepturilor sau obligațiilor care rezultă din aplicarea prezentului acord sau a planului operativ înainte de încetarea în cauză.

               Articolul 10

               Litigii și interpretare

               1. Toate chestiunile care survin în legătură cu aplicarea prezentului acord sunt examinate în comun de reprezentanții poliției de frontieră din Bosnia și Herțegovina și ai agenției, care consultă orice stat membru învecinat cu Bosnia și Herțegovina.

               2. În lipsa unei soluționări prealabile în temeiul alineatului (1), litigiile privind aplicarea prezentului acord sau interpretarea sa se soluționează exclusiv prin negociere între Bosnia și Herțegovina și Comisia Europeană, care consultă orice stat membru învecinat cu Bosnia și Herțegovina.

               Articolul 11

               Intrarea în vigoare, durata, suspendarea și denunțarea acordului

               1.     Prezentul acord se aprobă de către părți în conformitate cu propriile proceduri juridice interne.

               2.     Prezentul acord intră în vigoare în prima zi a celei de a doua luni următoare datei la care părțile și-au notificat reciproc încheierea procedurilor juridice interne menționate la alineatul (1) de la prezentul articol.

               3.    Prezentul acord este valabil pe o perioadă nelimitată. Acordul poate fi denunțat sau suspendat prin acordul scris al părților sau în mod unilateral de către una dintre părți. În acest din urmă caz, partea care dorește să denunțe sau să suspende acordul îi notifică în scris, pe căi diplomatice, celeilalte părți intenția sa. Denunțarea produce efecte în prima zi a celei de a doua luni următoare celei în care a fost efectuată notificarea.

               4. Notificările efectuate în conformitate cu prezentul articol se transmit, în cazul Uniunii Europene, Secretariatului General al Consiliului Uniunii Europene, iar în cazul Bosniei și Herțegovinei, Ministerului Afacerilor Externe al Bosniei și Herțegovinei.

               Încheiat la …. la data de ……

               în dublu exemplar în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză, bosniacă și sârbă, fiecare text fiind în egală măsură autentic.

               În cazul unor divergențe între versiuni lingvistice autentice, prevalează versiunea în limba engleză.

               Semnătura:

               DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN

               Părțile contractante iau cunoștință de relațiile strânse existente între Uniunea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la implementarea, aplicarea și dezvoltarea acquis-ului Schengen.

               În aceste circumstanțe, este de dorit ca autoritățile Norvegiei, Islandei, Elveției și Liechtensteinului, pe de o parte, și cele ale Bosniei și Herțegovinei, pe de altă parte, să încheie, fără întârziere, acorduri bilaterale privind acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina, în condiții similare cu cele prevăzute în prezentul acord.

               DECLARAȚIE COMUNĂ PRIVIND ARTICOLUL 2 ALINEATUL (2) ȘI ARTICOLUL 2 ALINEATUL (3)

               Părțile contractante iau act de faptul că Agenția Europeană pentru Poliția de Frontieră și Garda de Coastă poate sprijini Bosnia și Herțegovina să controleze în mod eficient frontiera sa cu orice țară care nu este membră a Uniunii Europene, prin alte mijloace decât trimiterea de echipe europene de poliție de frontieră și gardă de coastă cu competențe executive, cum ar fi: consolidarea capacităților, cursuri de formare, analiza riscurilor și trimiterea de experți fără competențe executive la punctele de trecere a frontierei.


               COMISIA EUROPEANĂ
            Bruxelles, 16.11.2017
            COM(2017) 668 final
            2017/0301(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului în ceea ce privește deținerea de stocuri publice în scopul securității alimentare, sprijinul intern care denaturează schimburile comerciale, acordat inclusiv pentru bumbac, restricțiile la export în domeniul agriculturii, subvențiile în domeniul pescuitului, reglementarea internă în domeniul serviciilor, precum și IMM-urile/transparența măsurilor de reglementare destinate comerțului cu mărfuri

               EXPUNERE DE MOTIVE

               1.Obiectul propunerii

               Prezenta propunere de decizie se referă la stabilirea poziției care urmează să fie adoptată în numele Uniunii în cadrul celei de a 11-a Conferințe ministeriale (CM11) a Organizației Mondiale a Comerțului (denumită în continuare „OMC”) în legătură cu posibila adoptare a mai multor decizii referitoare la Agenda de dezvoltare de la Doha (ADD). Propunerea se referă la: deținerea de stocuri publice în scopul securității alimentare, sprijinul intern care denaturează schimburile comerciale, acordat în agricultură inclusiv pentru bumbac, restricțiile la export în domeniul agriculturii, subvențiile în domeniul pescuitului, reglementarea internă în domeniul serviciilor, precum și IMM-urile/transparența măsurilor de reglementare destinate comerțului cu mărfuri.

               2.Contextul propunerii

               2.1.Acordul de instituire a Organizației Mondiale a Comerțului („Acordul OMC”)

               Acordul de la Marrakesh de instituire a OMC (denumit în continuare „Acordul OMC”) a intrat în vigoare la 1 ianuarie 1995. Uniunea Europeană
                  1
                și toate cele 28 de state membre ale UE sunt părți la acord.

               2.2.Conferința ministerială a OMC

               Conferința ministerială este cel mai înalt organism decizional al OMC, acesta întrunindu-se cel puțin o dată la doi ani. Următoarea reuniune a Conferinței ministeriale va avea loc la Buenos Aires, în Argentina (10-13 decembrie 2017).

               2.3.Actele avute în vedere de Conferința ministerială a OMC

               CM11 poate adopta decizii având efecte juridice privind (1) deținerea de stocuri publice în scopul securității alimentare; (2) sprijinul intern care denaturează schimburile comerciale, acordat inclusiv pentru bumbac; (3) restricțiile la export în domeniul agriculturii; (4) subvențiile în domeniul pescuitului; (5) reglementarea internă în domeniul serviciilor; și (6) IMM-urile/transparența măsurilor de reglementare destinate comerțului cu mărfuri (denumite în continuare „actele avute în vedere”).

               3.Poziția care urmează să fie adoptată în numele Uniunii

               Obiectivul prezentei propuneri este de a permite Uniunii să se alăture unui posibil consens în cadrul CM11 privind adoptarea de decizii cu efecte juridice referitoare la aspectele menționate mai sus.

               Deși nu este deocamdată clar dacă, și în ce măsură, membrii OMC vor putea ajunge la un consens, poziția UE în cadrul CM11 trebuie să fie stabilită anticipat de către Consiliu în temeiul articolului 218 alineatul (9) din TFUE
                  2
               .

               Propunerea actuală acoperă acele aspecte în legătură cu care pot fi adoptate decizii:

               ·Deținerea de stocuri publice în scopul securității alimentare negocierile urmăresc ajungerea la un acord cu privire la o „soluție definitivă”, îndeplinind astfel obiectivul stabilit în Decizia ministerială de la Bali din 7 decembrie 2013 privind deținerea de stocuri publice în scopul securității alimentare [WT/MIN(13)/38-WT/L/913], astfel cum a fost interpretată prin ulterioara Hotărâre a Consiliului General din 27 noiembrie 2014 (WT/L/939) și în Decizia ministerială din 19 decembrie 2015 [WT/MIN(15)/44-WT/L/979]. O astfel de decizie ar putea fi similară actualei soluții intermediare de la Bali, cu sau fără condiții suplimentare și cu sau fără un domeniu de aplicare extins (pentru a include și programele „post-Bali”).

               ·Sprijinul intern care denaturează schimburile comerciale, acordat în agricultură inclusiv pentru bumbac: Negocierile privind sprijinul intern care denaturează schimburile comerciale sunt încorporate în articolul 20 din Acordul OMC privind agricultura și au făcut parte din mandatul ADD stipulat în Declarația ministerială de la Doha din 14 noiembrie 2001 [WT/MIN(01)/DEC/1]. În vederea impulsionării procesului, UE – alături de Brazilia, Columbia, Peru și Uruguay – a prezentat o propunere (JOB/AG/99) privind sprijinul intern care denaturează schimburile comerciale (inclusiv sprijinul intern care denaturează schimburile comerciale acordat pentru bumbac), precum și privind deținerea de stocuri publice în scopul securității alimentare. UE ar trebui să sprijine un eventual rezultat care putea fi obținut în cadrul CM11 referitor la sprijinul intern care denaturează schimburile comerciale, acordat inclusiv pentru bumbac.

               ·Restricții la export: Negocierile privind consolidarea disciplinelor referitoare la interdicțiile și restricțiile la export prevăzute la articolul 12.1 din Acordul privind agricultura sunt încorporate în articolul 20 din Acordul OMC privind agricultura și fac parte din negocierile ADD. Având în vedere importanța acestui aspect pentru procesul de reformă agricolă și pentru trecerea la un sistem comercial agricol echitabil și cu orientare de piață, Uniunea ar trebui să sprijine un rezultat privind restricțiile la export, în măsura în care acesta este obținut.

               ·Subvenții în domeniul pescuitului: Negocierile pe această temă fac parte din ADD, iar eliminarea anumitor subvenții în domeniul pescuitului este prevăzută în Obiectivul de dezvoltare durabilă 14 Ținta 6 („ODD 14.6”) al ONU, convenit de șefii de stat în 2015. UE a transmis către OMC o propunere pe această temă (TN/RL/GEN/181/Rev.1). Negocierile sunt în curs de desfășurare, iar Uniunea ar trebui să sprijine un rezultat în materie, în măsura în care acesta este obținut.

               ·Reglementare internă: Negocierile cu privire la reglementarea internă (RI) în domeniul serviciilor au fost prevăzute la articolul VI:4 din Acordul General privind Comerțul cu Servicii (GATS) al OMC. În ultimele luni, lucrările din domeniu au avansat, ceea ce a dus la o propunere de text de negociere consolidat, susținută de aproximativ 50 de membri ai OMC (inclusiv de UE). Disciplinele propuse în materie de RI se limitează doar la cerințele și procedurile legate de acordarea de licențe și de calificări, precum și de standardele tehnice, și ar urma să se aplice în sectoarele în care s-au luat angajamente privind accesul pe piață în temeiul GATS. Negocierile sunt în curs de desfășurare, iar Uniunea ar trebui să sprijine un rezultat în materie, în măsura în care acesta este obținut.

               ·IMM-uri/transparența măsurilor de reglementare destinate comerțului cu mărfuri: Mandatul ADD a prevăzut negocieri privind accesul pe piață al produselor neagricole, inclusiv barierele netarifare. În 2017, UE a prezentat OMC o propunere legată de barierele netarifare, intitulată „Decizia ministerială privind facilitarea schimburilor comerciale ale IMM-urilor: Transparența măsurilor de reglementare destinate comerțului cu mărfuri” (TN/MA/W/144/Rev.3, sprijinită de Australia, Hong Kong, Taiwan, Singapore și Japonia). Propunerea UE ar facilita accesul IMM-urilor la schimburile comerciale internaționale prin sporirea transparenței (notificarea textelor finale către OMC și crearea unui registru public) și prin bune practici de reglementare (consultarea publică a părților interesate în legătură cu noile măsuri, cu o sferă de aplicare limitată la măsurile privind barierele tehnice din calea comerțului și la măsurile sanitare și fitosanitare). Negocierile sunt în curs de desfășurare, iar Uniunea ar trebui să sprijine un rezultat în materie, în măsura în care acesta este obținut.

               Întrucât în prezent sunt în curs negocieri referitoare la toate elementele eventualului pachet de la Buenos Aires, Comisia se așteaptă ca Consiliul să ia decizia privind poziția UE față de rezultatul negocierilor după ce situația textelor relevante va deveni suficient de clară, eventual chiar în timpul Conferinței ministeriale.

               Inițiativa este pe deplin compatibilă cu dispozițiile existente în domeniul de politică. Au fost elaborate decizii similare pentru conferințele ministeriale precedente ale OMC, inclusiv, cel mai recent, pentru cea de a 10-a Conferință ministerială a OMC din 2015.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               4.1.2.Aplicarea la cazul de față

               Conferința ministerială a OMC este un organism instituit printr-un acord (și anume prin Acordul OMC), care în conformitate cu articolul IV:1 are autoritatea de a lua decizii cu privire la totalitatea aspectelor acoperite de oricare dintre acordurile comerciale multilaterale, inclusiv autoritatea de a lua decizii cu efecte juridice.

               Actele avute în vedere, menționate anterior, constituie acte cu efecte juridice, întrucât ele pot afecta drepturile și obligațiile Uniunii.

               Actele avute în vedere nu completează și nu modifică cadrul instituțional al acordului.

               Temeiul juridic procedural al deciziei propuse este, prin urmare, articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere, în legătură cu care se adoptă o poziție în numele Uniunii. Dacă actul avut în vedere urmărește două obiective sau include două elemente și dacă unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul de față

               Obiectivul și conținutul principal al actelor avute în vedere se referă la politica comercială comună, întrucât posibilele decizii privind DDA avute în vedere intră sub incidența acesteia.

               Temeiul juridic material al deciziei propuse este, prin urmare, articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               5.Publicarea actelor avute în vedere

               Întrucât actele adoptate de Conferința ministerială a OMC vor completa Acordul OMC, este oportună publicarea acestora în Jurnalul Oficial al Uniunii Europene după adoptarea lor.

               2017/0301 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Conferinței ministeriale a Organizației Mondiale a Comerțului în ceea ce privește deținerea de stocuri publice în scopul securității alimentare, sprijinul intern care denaturează schimburile comerciale, acordat inclusiv pentru bumbac, restricțiile la export în domeniul agriculturii, subvențiile în domeniul pescuitului, reglementarea internă în domeniul serviciilor, precum și IMM-urile/transparența măsurilor de reglementare destinate comerțului cu mărfuri

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de la Marrakesh de instituire a Organizației Mondiale a Comerțului (denumit în continuare „Acordul OMC”) a fost încheiat de către Uniune prin Decizia 94/800/CE a Consiliului din 22 decembrie 1994
                  3
                și a intrat în vigoare la 1 ianuarie 1995.

               (2)În temeiul articolelor IV:1 și IX:1 din Acordul OMC, Conferința ministerială a Organizației Mondiale a Comerțului („OMC”) poate adopta decizii prin consens.

               (3)Cu ocazia celei de a 11-a reuniuni din perioada 10-13 decembrie 2017, Conferința ministerială a OMC poate adopta decizii privind deținerea de stocuri publice în scopul securității alimentare, sprijinul intern care denaturează schimburile comerciale, acordat inclusiv pentru bumbac, restricțiile la export în agricultură, subvențiile în domeniul pescuitului, reglementarea internă în domeniul serviciilor, precum și întreprinderile mici și mijlocii (IMM-urile)/transparența măsurilor de reglementare destinate comerțului cu mărfuri.

               (4)Este oportun să se stabilească poziția care urmează să fie adoptată în numele Uniunii în cadrul Conferinței Ministeriale a OMC, în măsura în care aceste decizii pot să producă efecte juridice.

               (5)Cea de a 11-a Conferință ministerială a OMC este considerată de membrii OMC ca fiind termenul-limită pentru adoptarea unei soluții permanente la problema deținerii de stocuri publice în scopul securității alimentare. Acest obiectiv a fost stipulat în Decizia ministerială de la Bali din 7 decembrie 2013 privind deținerea de stocuri publice în scopul securității alimentare [WT/MIN(13)/38-WT/L/913], astfel cum a fost interpretat și reconfirmat prin decizii ulterioare. În acest sens, Uniunea ar trebui să sprijine o soluție permanentă în ceea ce privește problema deținerii de stocuri publice în scopul securității alimentare, în măsura în care se ajunge la o astfel de soluție.

               (6)Negocierile privind sprijinul intern care denaturează schimburile comerciale sunt încorporate în articolul 20 din Acordul OMC privind agricultura și, împreună cu bumbacul, fac parte din Agenda de dezvoltare de la Doha (ADD). În acest sens, UE – alături de Brazilia, Columbia, Peru și Uruguay – a prezentat în 2017 o propunere (JOB/AG/99) privind sprijinul intern care denaturează schimburile comerciale (inclusiv sprijinul intern care denaturează schimburile comerciale acordat pentru bumbac), precum și privind deținerea de stocuri publice. Având în vedere importanța acestei probleme și faptul că Uniunea a fost unul dintre inițiatori, Uniunea ar trebui să sprijine un rezultat privind sprijinul intern care denaturează schimburile comerciale, acordat inclusiv pentru bumbac, în măsura în care acesta este obținut.

               (7)Negocierile privind consolidarea disciplinelor referitoare la interdicțiile și restricțiile la export de la articolul 12.1 din Acordul privind agricultura sunt încorporate în articolul 20 din Acordul OMC privind agricultura și face parte din negocierile ADD. Având în vedere importanța acestui aspect pentru procesul de reformă agricolă și pentru trecerea la un sistem comercial agricol echitabil și cu orientare de piață, Uniunea ar trebui să sprijine un rezultat privind restricțiile la export, în măsura în care acesta este obținut.

               (8)Negocierile privind subvențiile în domeniul pescuitului fac parte din ADD, iar eliminarea anumitor subvenții în domeniul pescuitului a fost identificată ca o prioritate în cadrul Obiectivul de dezvoltare durabilă 14 Ținta 6 (ODD 14.6) al ONU, convenit de șefii de stat în 2015. Având în vedere importanța acestei probleme pentru comerț și dezvoltarea durabilă și faptul că Uniunea a fost unul dintre inițiatori, Uniunea ar trebui să sprijine un rezultat în materie, în măsura în care acesta este obținut.

               (9)Negocierile cu privire la reglementarea internă în domeniul serviciilor au fost prevăzute la articolul VI:4 din Acordul General privind Comerțul cu Servicii (GATS) al OMC și fac parte din ADD. Un rezultat ar putea acoperi administrarea măsurilor, independența, transparența, standardele tehnice, dezvoltarea de măsuri, precum și tratamentul special și diferențiat. Dată fiind maturitatea discuțiilor și importanța sistemică a luării unei decizii cu privire la această chestiune, Uniunea, fiind de asemenea unul dintre inițiatori, ar trebui să sprijine un rezultat în materie, în măsura în care acesta este obținut.

               (10)Negocierile privind accesul pe piață al produselor neagricole fac parte din mandatul ADD și includ barierele netarifare. În 2017, UE a transmis OMC o propunere intitulată „Decizia ministerială privind facilitarea schimburilor comerciale ale IMM-urilor: Transparența măsurilor de reglementare destinate comerțului cu mărfuri” (TN/MA/W/144/Rev.3). Această decizie ar putea fi adoptată în cadrul CM11, în integralitatea sa sau cu un domeniu de aplicare mai larg sau mai restrâns. Având în vedere importanța acestei probleme și faptul că Uniunea a fost unul dintre inițiatori, Uniunea ar trebui să sprijine un rezultat pe baza propunerii UE, în măsura în care acesta este obținut.

               (11)În cadrul Conferinței ministeriale a OMC, Uniunea trebuie să fie reprezentată de Comisie în conformitate cu articolul 17 alineatul (1) din Tratatul privind Uniunea Europeană (TUE),

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul celei de a 11-a sesiuni a Conferinței Ministeriale a OMC este următoarea:

               Poziția Uniunii în cadrul celei de a unsprezecea Conferințe ministeriale a Organizației Mondiale a Comerțului este de a se alătura consensului la care au ajuns membrii OMC în vederea adoptării deciziilor privind deținerea de stocuri publice în scopul securității alimentare, sprijinul intern care denaturează schimburile comerciale, acordat inclusiv pentru bumbac, restricțiile la export în domeniul agriculturii, subvențiile în domeniul pescuitului, reglementarea internă în domeniul serviciilor, precum și IMM-urile/transparența măsurilor de reglementare destinate comerțului cu mărfuri.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)
                  Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).

                     (2)
                  În măsura în care, contrar așteptărilor actuale, consensul va fi formalizat printr-un acord internațional de modificare a Acordului OMC sau printr-un acord internațional plurilateral între anumiți membri ai OMC, Comisia va face propunerile necesare în conformitate cu articolul 218 alineatul (6) din TFUE, după adoptarea textelor și deschiderea lor pentru acceptare de către CM11 sau de către membrii OMC în cauză în cursul CM11.

                     (3)
                  JO L 336, 23.12.1994, p. 1.